Iki de nuha nna ugía Jesús‑ni lenbie ka benne rudhetinieha isá to daka Judea.
Niha‑ba ugweki lenie ke nna rugadie ka benne inda.
Anágaba Juan‑ni rugadigabe ka benne inda daka Enón kumu niha yuꞌu idila inda.
Enón rena gaxxaba Salim.
Niha risin ka benne ki radike inda.
Kumu Juan‑ni labí chi tena lisiyya laꞌania.
Ka benne rudhetini Juan‑ni,
ttu lidú belisa luesike len ka benne Israel‑ni.
Belisa luesike delo niꞌa ge gasina eyari ka benne kini eyakake nari xú arlo Tata Do Yebáha.
Nianna tti bisinke ata du Juan‑ni nna ráke benneha:
―Maestru,
biyúruga.
Nu du lenlu daka roꞌo yoo Jordán‑ni,
nu utixxiꞌagabinlu riꞌitu geniha,
nnanna nuha chigaba rugadina ka benne inda nna iyábake diake danalhake na.
Juan‑ni nna bekabie ge ka benneha,
ree:
―Labí aka ge ttu benne unie ttu bixa ganna abíba ute ná Tata Do Yebáha lenbie.
Ki kwinaba lebiꞌi biyienin nagale ge nu xpeya le deki neti labí ankaa Cristu,
sinuki sun tteruba ankaa ttu benne udhelha Tata Do Yebáha kini danerua rigixxiꞌaya deki chi daa benneha.
Ttibanka lo ttu dhaꞌa,
nubiyú rutsá nániha,
gebani anka nuila rutsá ná lennaha nna benne anka amigu ge nubiyú rutsá nániha,
benneha dubie gaxxaba kweꞌeni nna yalhá redeakanie tti riyieninie rinne nubiyúha.
Neti nuha ankaa amigu ge nubiyú rutsá nániha,
laxkala nnanna itta suba edú lasia.
Benne rutsá neeha rakaru doelha tsie ake xxeniru,
neti nna exxa gaalaa.
’Benne daa gwetsáha,
benneha nuha ankarue xxeni delo iyá ka benne.
Benne anka ge yiesi lo yu‑ni nna ge yiesi lo yu‑niba anka benneha nna nu anka ge yiesi lo yu‑niba rinne benneha.
Benne daa yebáha nna benneha nuha ankarue xxeni delo iyá ka benne.
Ge nu bilábanie lhe ge nu biyienbanie rigixxiꞌabie,
ttaka ni ttú ka benne a ria leke ge nu rigixxiꞌa benneha.
Ttaka nu gwa ria leni ge benneha,
lana nuha rigixxiꞌiana deki Tata Do Yebáha rinne nu anka gwalí.
Kumu benne udhelha Tata Do Yebáha,
ka tisa geeha‑ba rinne benneha kumu Tata Do Yebáha rute tame itú Espíritu geeha len benneha.
Tataha rakanie ge Xiꞌinieha,
laxkala iyába chi bedhaꞌane lasi ná benneha.
Laxkala benne tsia lebie ge Xiꞌin Tata Do Yebáha,
gwaka benba benneha ttu dia lii arlo Tata Do Yebáha,
nna nu abittu tsia leni ge Xiꞌinieha labí aka ben nuha ttu dia lii,
sinuki ralhaba nuha dhina elha disa ute Tata Do Yebáha.